CELEX: 32015R0943
Language: hr
Date: 2015-06-18 00:00:00
Title: Provedbena uredba Komisije (EU) 2015/943 оd 18. lipnja 2015. o hitnim mjerama za obustavu uvoza sušenog graha iz Nigerije i o izmjeni Priloga I. Uredbi (EZ) br. 669/2009 (Tekst značajan za EGP)

19.6.2015   
            
            
               HR
            
            
               Službeni list Europske unije
            
            
               L 154/8
            
         PROVEDBENA UREDBA KOMISIJE (EU) 2015/943
   оd 18. lipnja 2015.
   o hitnim mjerama za obustavu uvoza sušenog graha iz Nigerije i o izmjeni Priloga I. Uredbi (EZ) br. 669/2009
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (1), a posebno njezin članak 53. stavak 1.,
   uzimajući u obzir Uredbu (EZ) br. 882/2004 Europskog parlamenta i Vijeća od 29. travnja 2004. o službenim kontrolama koje se provode radi provjeravanja poštivanja propisa o hrani i hrani za životinje te propisa o zdravlju i dobrobiti životinja (2), a posebno njezin članak 15. stavak 5.,
   budući da:
   
               (1)
            
            
               Uredbom (EZ) br. 178/2002 utvrđuju se opća načela kojima se općenito uređuje hrana i posebno sigurnost hrane, na razini Unije i na nacionalnoj razini. Njome su predviđene hitne mjere koje Komisija poduzima ako postoji dokaz da hrana uvezena iz treće zemlje može predstavljati ozbiljan rizik za zdravlje ljudi.
            
         
               (2)
            
            
               Uredbom Komisije (EZ) br. 669/2009 (3) predviđa se povećana razina službenih kontrola uvoza određene hrane za životinje i hrane neživotinjskoga podrijetla navedene u Prilogu I. toj Uredbi. Takva povećana razina predviđena je za sušeni grah iz Nigerije od 1. srpnja 2013. u pogledu prisutnosti rezidua pesticida.
            
         
               (3)
            
            
               Rezultati službenih kontrola koje su provele države članice u okviru Uredbe (EZ) br. 669/2009 na sušenom grahu iz Nigerije pokazuju kontinuiranu veliku učestalost nesukladnosti sa zahtjevima propisa o hrani u pogledu rezidua pesticida. Po isteku više od jedne godine povećane učestalosti kontrola na granicama Unije nije se moglo uočiti da je došlo do poboljšanja stanja.
            
         
               (4)
            
            
               Od siječnja 2013. više od 50 dojava poslano je u sustav brzog uzbunjivanja za hranu i hranu za životinje u vezi sa sušenim grahom podrijetlom iz Nigerije, a u gotovo svima navodi se prisutnost neovlaštene aktivne tvari diklorvos u razinama koje uvelike prekoračuju akutnu referentnu dozu koju je okvirno utvrdila Europska agencija za sigurnost hrane.
            
         
               (5)
            
            
               Ti su rezultati dokaz da uvoz te hrane predstavlja ozbiljan rizik za zdravlje ljudi i da se takav rizik ne može na zadovoljavajući način suzbiti mjerama koje poduzimaju predmetne države članice. Stoga je primjereno obustaviti uvoz u Uniju sušenog graha iz Nigerije dok nigerijska nadležna tijela ne pruže čvrsta jamstva da su uspostavila odgovarajući službeni sustav kontrole kako bi osigurala da je predmetni proizvod u skladu s relevantnim zahtjevima propisa o hrani.
            
         
               (6)
            
            
               Posljedica je te obustave da ne bi trebalo zahtijevati povećanu razinu službenih kontrola uvoza sušenog graha podrijetlom iz Nigerije. Stoga je potrebno na odgovarajući način izmijeniti Uredbu (EZ) br. 669/2009.
            
         
               (7)
            
            
               Kako bi se Nigeriji omogućilo potrebno vrijeme da odgovori i razmotri odgovarajuće mjere upravljanja rizikom, obustava uvoza sušenog graha trebala bi se primjenjivati do 30. lipnja 2016.
            
         
               (8)
            
            
               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU UREDBU:
   Članak 1.
   Ova se Uredba primjenjuje na sav sušeni grah podrijetlom iz Nigerije deklariran u oznaci KN 0713 39 00.
   Članak 2.
   Zabranjen je uvoz u Uniju hrane na koju se upućuje u članku 1.
   Članak 3.
   Sve troškove nastale primjenom ove Uredbe snosi otpremnik ili njegov zastupnik.
   Članak 4.
   U Prilogu I. Uredbi (EZ) br. 669/2009 briše se sljedeći unos:
   
      
                  „Sušeni grah
                  
                     
                        (Hrana)
                     
                  
               
               
                  0713 39 00
               
               
                   
               
               
                  
                     Nigerija (NG)
                  
               
               
                  Rezidue pesticida (2)
               
               
                  50”
               
            
   Članak 5.
   Ova Uredba stupa na snagu sljedećeg dana od dana objave u Službenom listu Europske unije.
   Primjenjuje se do 30. lipnja 2016.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 18. lipnja 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 31, 1.2.2002., str. 1.
   
   
      (2)  SL L 165, 30.4.2004., str. 1.
   
   
      (3)  Uredba Komisije (EZ) br. 669/2009 od. 24. srpnja 2009. o provedbi Uredbe (EZ) br. 882/2004 Europskog parlamenta i Vijeća s obzirom na povećanu razinu službenih kontrola uvoza određene hrane za životinje i hrane neživotinjskoga podrijetla te o izmjeni Odluke 2006/504/EZ (SL L 194, 25.7.2009., str. 11.).